Game of Thrones (5. tuotantokausi)

Yhdysvaltalaisen televisiosarjan "Game of Thronesin" viides tuotantokausi alkoi Yhdysvalloissa HBO-kanavalla 12. huhtikuuta 2015. Sarja perustuu George R. R. Martinin fantasiakirjasarjaan "Tulen ja jään laulu". Kausi käyttää materiaalia sarjan neljännestä ja viidennestä kirjasta, "Korppien kestit" ja "Lohikäärmetanssi", mutta samalla joidenkin hahmojen tarinakaari eroaa suuresti alkuperäisestä materiaalista. Kauden tuotanto alkoi kesällä 2014 ja se koostuu kymmenestä jaksosta.
Tuotanto.
Kehitys.
"Game of Thronesin" viides tuotantokausi perustuu kirjoihin "Korppien kestit" ja "Lohikäärmetanssi". Sarjan luojat ja pääasialliset käsikirjoittajat, David Benioff ja D. B. Weiss, käsikirjoittivat kauden kymmenestä jaksosta seitsemän, kun taas Bryan Cogman käsikirjoitti kaksi ja aiemmin apulaiskirjoittajana toiminut Dave Hill käsikirjoitti yhden jakson. Ohjaajista vain David Nutter oli työskennellyt sarjassa aiemminkin, ja uusia ohjaajia kaudella oli peräti neljä: Michael Slovis, Mark Mylod, Jeremy Podeswa ja Miguel Sapochnik, jotka ohjasivat kukin kaksi jaksoa.
Kaudella esitellään uusi kohde, Dorne, johon on sarjassa aiemmin vain viitattu dialogissa. Alun perin Dorne-kohtauksia suunniteltiin enemmän, ja niitä myös kuvattiin lopullista versiota enemmän. Juonikuvio sai katsojilta huonon vastaanoton, ja sitä on pidetty esimerkkinä siitä, kuinka vaikeaa on lisätä juonikuvioita sarjaan, jonka kerronta on jo ehtinyt puoleenväliin.
Kuvaukset.
Kauden kuvaukset aloitettiin heinäkuussa 2014 Belfastissa. Sevillan maakunnassa, Espanjassa kuvattiin Dorneen sijoittuvat kohtaukset. Cersei Lannisterin katumuskävely kirjasta "Lohikäärmetanssi" kuvattiin Dubrovnikn Stradun-kadulla, Kroatiassa.
Kauden kuvaukset päättyivät joulukuussa 2014.
Jälkituotanto.
Juuri ennen kauden ensi-iltaa, sen neljä ensimmäistä jaksoa vuoti internetiin. Vain muutamaa päivää aikaisemmin jälkituotannosta vastuussa oleva tuottaja Greg Spence antoi haastattelun, jossa hän kertoi olevansa huolissaan mahdollisista vuodoista. HBO lähetti tuhansia varoituksia niille, jotka jakoivat vuotaneita jaksoja laittomasti.
Näyttelijät.
Peter Dinklage esittää Tyrion Lannisteria, joka pakenee Essosiin paettuaan vankilasta ja murhattuaan isänsä. Lena Headey näyttelee hallitsevaa kuningatarta Cersei Lannisteria ja Nikolaj Coster-Waldau hänen kaksoisveljeään ser Jaimea. Emilia Clarke esittää Meereeniin kuningatarta Daenerys Targaryenia. Michiel Huisman näyttelee hänen rakastajaansa Daario Naharista, ja Nathalie Emmanuel hänen neuvonantajaansa Missandeita. Kit Harington esittää Jon Nietosta, Yövartion miestä. John Bradley näyttelee hänen ystäväänsä Samwell Tarlya ja Hannah Murray tämän mielitiettyä Neilikkaa. Aidan Gillen näyttelee lordi Petyr Baelishia, Laakson sijaishallitsijaa. Sophie Turner esittää Sansa Starkia, joka esiintyy Baelishin sisarentyttärenä Alayne Kivenä Laaksossa. Maisie Williams näyttelee hänen siskoaan Arya Starkia, joka matkaa laivalla Braavosiin. Natalie Dormer esittää lady Margaery Tyrellia. Stephen Dillane näyttelee kuningas Stannis Baratheonia, joka löytää itsensä Muurilta Kouransa Davos Merenverron (Liam Cunningham) ja neuvonantajansa lady Melisandren (Carice van Houten) kanssa. Kristofer Hivju on Tormund Jättiläisenturma, joka on vangittuna Mustalinnassa siellä käydyn taistelun jälkeen. Gwendoline Christie esittää Brienne Tarthia, joka on saanut tehtäväkseen löytää Sansa Stark. Jerome Flynn näyttelee ser Bronnia ja Iain Glen esittää ser Jorah Mormontia.
Viidennellä kaudella ensimmäistä kertaa esiintyvät hahmot paljastettiin San Diego Comic-Con 2014 -tapahtumassa. Alexander Siddig esittää Doran Martellia, Dornen hallitsijaa ja Oberynin veljeä. Toby Sebastian näyttelee hänen poikaansa prinssi Trystane Martellia ja Nell Tiger Free esittää Trystanen kihlattua prinsessa Myrcella Baratheonia. DeObia Oparei esittää Doran Martellin kaartinkapteenia Areo Hotahia. Oberyn Martellin äpärätyttäriä, hietakyitä, esittävät Keisha Castle-Hughes (Obara Hieta), Jessica Henwick (Nymeria Hieta) ja Rosabell Laurenti Sellers (Tyene Hieta). Jonathan Pryce näyttelee juuri valituksi tulluttua Kuninkaansataman uutta yliseptonia. Enzo Cilenti näyttelee yunkailaista entistä orjakauppiasta Yezzania. J. J. Murphy esittää ser Denys Mallisteria, joka kuuluu Yövartion vanhimpiin miehiin.